Kingsley Amis
Store norske leksikon,Språk og litteratur,Litteratur i verden,Europa,Storbritannia og Nord-Irlands litteratur,Storbritannia og Nord-Irlands litteratur på 1900-tallet
Kingsley Amis var en britisk forfatter og far til Martin Amis. Han regnes som en av forgrunnsskikkelsene i opprøret mot nyromantikken i moderne litteratur.
Amis var meget produktiv, og hans usedvanlig varierte forfatterskap spenner fra satiriske romaner til en veiledning om viner, fra populære grøssere til litterære essayer. Han var i perioden 1949–1961 universitetslektor i Swansea, og hans gjennombruddsroman, Lucky Jim (1954, norsk oversettelse, 1957), er en frisk harselas over personene ved et engelsk provinsuniversitet. Den kronisk uheldige hovedpersonen går igjen i That Uncertain Feeling (1956) og I Like It Here (1958).Senere utgav han blant annet Take a Girl Like You (1960), Ending Up (1974), The Old Devils (1986; der han vant Bookerprisen), The Russian Girl (1992) og You Can't Do Both (1994). I The Alteration (1976) og Russian Hide and Seek (1980) tegner han satiriske bilder av England under oppdiktede historiske forhold. Hans respektløse og ofte kyniske vidd retter seg mot enhver form for innbilskhet, og hans heltefigurer har fått ord på seg for å være usympatiske. Amis' romaner ble etter hvert mer og mer provoserende antifeministiske, fra Jake's Thing (1978) til Difficulties with Girls (1988).I lyrikken var Amis knyttet til The Movement, blant annet med diktsamlingen A Case of Samples (1956). Hans Collected Poems kom i 1979, og Collected Short Stories i 1980. Som kritiker i ukepressen var Amis en freidig billedstormer. Han var lite opptatt av politikk, men beveget seg i sterkt konservativ retning fra et radikalt utgangspunkt. Han ble ridder (Sir Kingsley Amis) i 1990. Hans Memoirs kom i 1991. Les mer i Store norske leksikon Storbritannias litteratur Litteratur Bradford, Richard: Kingsley Amis, 1998 (Writers and their work), isbn 0-7463-0858-2